
מדינת ישראל

משרד האוצר - אגף שוק ההון, ביטוח וחסכון

כ"ה בכסלו התשע"ב
21 בדצמבר 2011

חוזר ביטוח 2011-1-5
סיווג: מידע ודיווח 

דוח חודשי של חברות הביטוח - שינויים והבהרות
בתוקף סמכותי לפי סעיף 42 לחוק הפיקוח על שירותים פיננסיים (ביטוח), התשמ"א-1981, אני מורה כדלקמן:

1 . כללי
הוראות חוזר זה באות לעדכן את הוראות חוזר ביטוח 2009-1-17 (דוח חודשי של חברות הביטוח) מיום 17 בנובמבר 2009.

2 . השינויים
1. הוספת סעיפי דיווח
1) נוספו שלושה סעיפי דיווח בגין חשיפה כוללת למניות, מט"ח ולחו"ל, במסגרת נספחים א' ו-א'1 בקובץ הדיווח.
חשיפה כוללת – סך החשיפה לאפיק על ידי אחזקה ישירה (שווי נכס המוחזק), בצירוף החשיפה בגין הפעילות בנגזרים על אותו נכס הנקבעת בדרך המקובלת למדידתה. 
יש לציין שתיתכן השקעה שתקבל ביטוי ביותר מסעיף חשיפה כוללת אחד. לדוגמא: חשיפה בגין השקעה במניות בחו"ל תיכלל בסעיפים: (1) חשיפה כוללת למניות, (2) חשיפה כוללת למט"ח ו-(3) חשיפה כוללת לחו"ל.
2) בנספח ה' - מספר חשבון חבר בורסה:
1) נוספו סעיפי דיווח בגין ספרת ביקורת.
הזנת ספרת הביקורת נועדה לאתר טעויות סופר בעת הקלדת המספרים המוצפנים. יצוין שהבורסה לני"ע בת"א הנחתה את כל חברי הבורסה לחשב ספרת ביקורת לכל מספר מוצפן. ספרת הביקורת תימסר על ידי חבר הבורסה לחברת הביטוח, על פי דרישתה, יחד עם המספר המוצפן.
2) נוספה עמודת דיווח בה יצויין האם החשבון הינו חשבון מפצל או לא. דיווח ערך "0" משמעותו חשבון לא מפצל, ודיווח ערך "1" משמעותו חשבון מפצל.
2. ביטול דרישת דיווח
1) בוטלו סעיפי הדיווח בגין תשואות שבועיות (נספח ג'4 בקובץ הדיווח).
2) בוטלו סעיפי הדיווח בגין תוצאות מדד HS-STD (נספח ג'5 בקובץ הדיווח).
3 . הבהרה

מאחר שתקנות הפיקוח על שירותים פיננסיים (קופות גמל)(העברת כספים בין גופים), התשס"ח-2008 אינן חלות על פוליסות שלא אושרו כקופות גמל, לא נדרש לדווח על העברת כספים מפוליסות כאמור ואליהן במסגרת נספחים ד' ו-ד'1. 
4 . מועד הגשת הדוח החודשי לאוצר
בשל חגי ישראל תינתן דחייה למועד הגשת הדוחות החודשיים כמפורט להלן:
1. הדוח החודשי בגין חודש מרץ 2012 יוגש עד ליום 25 באפריל 2012;
2. הדוח החודשי בגין חודש ספטמבר 2012 יוגש עד ליום 21 באוקטובר 2012;
3. הדוח החודשי בגין חודש מרץ 2014 יוגש עד ליום 27 באפריל 2014;
4. הדוח החודשי בגין חודש ספטמבר 2014 יוגש עד ליום 26 באוקטובר 2014.
5 . תחילה
תחילתם של השינויים המפורטים לעיל החל מהדיווח לחודש מרץ 2012.
עודד שריג
המפקח על הביטוח

